অস্কারের নমিনেশনে ঋতাভরীর ছবি, চর্চায় ‘পাপা বুকা’

ওয়েব ডেস্ক: পাপুয়া নিউগিনি (Papua New Guinea)। প্রশান্ত মহাসাগরের বুকে অবস্থিত এই ছোট্ট দেশটি এখন চর্চার কেন্দ্রে। কারণ আন্তর্জাতিক খ্যাতিসম্পন্ন ভারতীয় পরিচালক বিজুকুমার দামোদরন’র হাত ধরে বিশ্বমঞ্চে পা রাখতে চলেছে তাঁর নতুন ছবি ‘পাপা বুকা’ (Papa Buka)। এই প্রথম অস্কারের নমিনেশনে (Oscar Nomination) ছবি পাঠাচ্ছে তাঁরা! আর প্রথম অস্কার যাত্রায় মুখে হাসি ঋতাভরী চক্রবর্তীর (Ritabhari Chakraborty)! কারণ এই সিনেমায় মুখ্য চরিত্রে অভিনয় করেছেন অভিনেত্রী। তাঁর কেরিয়ারে অস্কারের নমিনেশন যে বড় সাফল্য তা বলাবাহুল্য। ইতিমধ্যেই ছবির কাজে ইতি টেনেছেন অভিনেত্রী। শুটিং এর নতুন নতুন অভিজ্ঞতার কথাও ভাগ করে নিয়েছিলেন তিনি। তবে সেই ছবি যে অভিনেত্রীর জন্য এত বড় উপহারের ডালি সাজিয়ে রেখেছিল তা ছিল ভাবনার বাইরে। এবার সোশ্যাল মিডিয়ায় নিজেই এই খবর ভাগ করে নিলেন ঋতাভরী।

আগামী মাসে মুক্তি পেতে চলেছে ‘পাপা বুকা’ (Papa Buka)। পাপুয়া নিউগিনি নামের এক ছোট্ট দেশের সাংস্কৃতিক ঐতিহ্যকে সিনেমায় তুলে ধরেছেন পরিচালক। ছবির কাহিনি যুদ্ধবিধ্বস্ত সময়ের বুক চিরে বেরিয়ে আসা এক অজানা সত্য। দ্বিতীয় বিশ্বযুদ্ধের অন্ধকার অধ্যায়ে ভারত ও পাপুয়া নিউগিনির মধ্যে গড়ে ওঠা অদেখা সেতুবন্ধন, বিসর্জন আর মানবিকতার গল্প নিয়ে ‘পাপা বুকা’ সিনেমাটি বুনেছেন পরিচালক। আর এই সিনেমায় রোমিলা চরিত্রে ধরা দেবেন ঋতাভরী। দক্ষিণী অভিনেতা প্রকাশ বারেকেও দেখা যাবে ছবিতে।

আরও পড়ুন: ‘হোক কলরব’ আসছে রাজের নতুন সিনেমা

অস্কারের দৌড়ে পৌঁছে ঋতাভরী লিখলেন, “আমাদের ছবি পাপা বুকা আনুষ্ঠানিকভাবে পাপুয়া নিউ গিনি থেকে অস্কারে যাচ্ছে। আমার পরিচালক ডঃ বিজু ইতিহাস তৈরি করেছেন দুই দেশের সম্পর্ককে নিয়ে। আমি অত্যন্ত আনন্দিত।”

ছবির পরিচালক দামোদরন জানিয়েছেন, “এই ছবিটি ভারত এবং পাপুয়া নিউ গিনির মধ্যেকার ইতিহাসের প্রতি শ্রদ্ধা জানাতে তৈরি। এই ছবি সাংস্কৃতিক স্থিতিস্থাপকতা এবং সীমান্ত পারস্পরিক সহযোগিতার প্রতীক।” স্বাধীনতার ৫০তম বছরে পাপুয়া নিউ গিনি থেকে প্রথম অস্কারে পাঠাচ্ছে তাঁদের সিনেমাকে। এই ছবির অন্যতম গুরুত্বপূর্ণ চরিত্র একজন ৮৫ বছর বয়সি বৃদ্ধও। তাঁর নাম সাইন বোবোরো। অন্যান্য অভিনেতাদের মধ্যে রয়েছেন জন সাইকে, বারবারা আনাতু, জ্যাকব ওবুরি, সান্দ্রা দৌমা এবং ম্যাক্স মাসো পিপিসি।

দেখুন অন্য খবর